Дрэнна
*Валянціна Асеева
Пераклаў з рускага Сяргей Міхальчук*

Сабака злосна брахаў, прыпадаючы на пярэднія лапы. Проста перад ім, прытуліўшыся да плота, сядзела маленькае ўскудлачанае кацяня. Яно шырока разяўляла рот і жаласна мяўкала. Непадалёку стаялі два хлопчыкі і чакалі, што будзе.

У акно глянула жанчына і хуценька выбегла на ганак. Яна адагнала сабаку і сярдзіта крыкнула хлопчыкам:

— Як вам не сорамна!

— А чаго сорамна? Мы нічога не рабілі,— здзівіліся хлопчыкі.

— Вось гэта і дрэнна! — гнеўна адказала жанчына.